Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 317/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„STELVIO“/„STILFSER“

EU št.: PDO-IT-0255-AM02 – 10.1.2020

ZOP (X) ZGO ( )

1. Skupina vložnikov in pravni interes

Consorzio del Formaggio Stelvio [Združenje za sir Stelvio], Via Innsbruck 43, 39 100 Bolzano, Italija

Telefon: 0474 570113; Telefaks: 0474 570177. Navedeno združenje izpolnjuje zahteve iz člena 13(1) ministrskega odloka z dne 28. novembra 2017.

2. Država članica ali tretja država

Italija

3. Postavka v specifikaciji proizvoda, na katero se sprememba NANAŠA

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☐ Označevanje

☐ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Sprememba se nanaša na člen 5 specifikacije proizvoda in oddelek 3.2 enotnega dokumenta ter zajema vključevanje posebnih metod za pripravo proizvoda, ki je namenjen razdelitvi na porcije.

V skladu s tem se na koncu člena 5 specifikacije proizvoda (Značilnosti končnega proizvoda) in oddelka 3.2 enotnega dokumenta doda naslednje:

„Za omejevanje pridelave odpadkov ob izpolnjevanju navedenih zahtev glede teže in višine se sir ‚Stelvio‘/‚Stilfser‘ lahko proizvaja v oblikah, ki niso valjaste, vendar samo takrat, kadar je proizvod namenjen predpakiranju (v rezinah, v kockah, nariban).“

Sprememba se torej nanaša na obliko proizvoda. Valjasta oblika se ne zahteva samo za sir, namenjen razdelitvi na porcije – ki mora biti kot tak opredeljen na začetku obdelave v ZOP (ob dajanju v kalup). Takšen sir se ne sme prodajati kot tak (kot cel hlebec) z uporabo ZOP, ampak se lahko sprosti v porabo po razdelitvi na porcije in predpakiranju.

Možnost uporabe bolj racionalne oblike omogoča, da razdelitev na porcije poteka brez odpadkov proizvoda, ki so neupravičeni s kakršnega koli tehničnega ali kakovostnega vidika, s tem pa se optimizirata donos in primernost za predelavo, ko se v skladu s specifikacijo proizvoda konča zorenje. Nič od tega ne bi zmanjšalo tehnične/kakovostne značilnosti sira „Stelvio“/„Stilfser“.

Metoda proizvodnje

— Sprememba se nanaša na člen 3, točko 3.3.2, specifikacije proizvoda in oddelek 3.3 enotnega dokumenta.

Ob koncu dela o prehrani krav se, kot se zahteva z Delegirano uredbo Komisije (EU) št. 664/2014 z dne 18. decembra 2013, doda naslednji stavek:

„Krma, ki ne izvira z geografskega območja, ne sme preseči 50 % suhe snovi v prehrani na letni ravni.“

Ta sprememba je pojasnilo.

Sveža trava in lokalna krma, ki tvorita delež prehrane, povezane s prebavljivimi vlakninami, pomembno vplivata na kemijske, senzorične in organoleptične lastnosti mleka, ki se uporablja v proizvodnji, in zato predstavljata precejšen odstotek suhe snovi v prehrani.

Pri oblikovanju prehrane krav, ki se tradicionalno uporabljajo za proizvodnjo mleka, je treba na gorskih območjih, ki niso primerna za proizvodnjo žit in oljnic, uporabiti koncentrate in krmo, ki ni z opredeljenega območja. Prehrano je treba dopolniti za zagotovitev prehrambne in fiziološke vrednosti ter kot preventivni ukrep proti zdravstvenim težavam.

Takšna krma omogoča hiter vnos hranil ter takoj zagotovi energijo in beljakovine za normalno delovanje kravjih vampov. Ker ima le fiziološko vlogo pri podpiranju navedenega delovanja, dejansko ne vpliva na organoleptične lastnosti mleka.

Zato je dovoljeno uporabljati koruzno silažo; posušeno krmo; ječmen, rž, tritikalo, pšenico, oves in koruzo v obliki samih proizvodov, stranskih proizvodov ali slame za prvih pet naštetih. Lahko se uporabijo tudi oljna semena in njihovi proizvodi ter stranski proizvodi, kot so soja (gensko nespremenjena), oljna ogrščica, laneno seme in sončnica, vključno z olupljenimi in delno olupljenimi; posušena pulpa sladkorne pese; pivske tropine in posušeni jabolčni ostanki; pesa; krompir; pivski kvas; melasa; rožiči; mlečni proizvodi v prahu; aminokisline in plemenite beljakovine, ki niso pridobljene iz proteolize; rastlinske maščobe.

Predlagana sprememba zgolj natančneje poudarja prehrano in ne vpliva na povezavo ali kakovost proizvoda.

— Sprememba se nanaša na člen 4, točko 4.2.1, specifikacije proizvoda v zvezi z vsebnostjo maščobe v surovini in oddelek 3.3 enotnega dokumenta.

Sedanje besedilo:

„4.2.1 Zmanjšanje vsebnosti maščobe. Mleko, po možnosti prečiščeno z baktofugiranjem, je lahko delno posneto, da se uravnava vsebnost maščobe med 3,45 % in 3,60 %. Delno posnetje mleka se izvaja z uporabo naprave za posnemanje mleka.“

se nadomesti z naslednjim:

„4.2.1 Zmanjšanje vsebnosti maščobe. Mleko, po možnosti prečiščeno z baktofugiranjem, je lahko delno posneto, da se uravnava vsebnost maščobe med 3,45 % in 3,80 %. Delno posnetje mleka se izvaja z uporabo naprave za posnemanje mleka.“

Manjša sprememba omogoča bolj realističen razpon vsebnosti maščobe, ki je hkrati v okviru dejanskega pridobljenega razpona vsebnosti maščob (med 3,45 % in največ 3,80 % namesto 3,6 %), zaradi česar je usklajen z drugimi zahtevami, določenimi za zorjene sire.

— Sprememba se nanaša na člen 4, točko 4.2.5, specifikacije proizvoda in oddelek 3.3 enotnega dokumenta ter se nanaša na vrsto uporabljenega sirila.“

Sedanje besedilo:

„Telečje sirilo se doda mleku, ki se predeluje, po možnosti cepljenemu z mlečnokislinskimi bakterijami, v 85 minutah, ko ima mešanica približno 32–33 °C. Edini koagulacijski encim, ki se lahko uporabi, je sirilo v tekočini ali prahu. Sirilo mora biti proizvedeno po tradicionalni metodi, imeti približno moč 1 : 15 000 in biti sestavljeno iz približno 75 % himozina in 25 % pepsina; ne sme vsebovati nikakršnih koagulantov (npr. koagulantov mikrobskega izvora), biti gensko spremenjeno ali vsebovati gensko spremenjenih koagulacijskih encimov.“

se nadomesti z naslednjim:

„Telečje ali drugo sirilo, vključno s sirilom rastlinskega izvora, se doda mleku, ki se predeluje, po možnosti cepljenemu z mlečnokislinskimi bakterijami, v 85 minutah, ko ima mešanica približno 32–33 °C. Koagulacijski encim se lahko uporabi v tekočini ali prahu. Telečje sirilo mora biti proizvedeno po tradicionalni metodi, imeti približno moč 1 : 15 000 in biti sestavljeno iz približno 75 % himozina in 25 % pepsina; sirilo ne sme biti gensko spremenjeno ali vsebovati gensko spremenjenih koagulacijskih encimov.“

Trenutna specifikacija proizvoda dovoljuje samo uporabo telečjega sirila. Danes se zdi, da je ta zahteva izredno omejevalna in ovira tehnični razvoj, ki je že nekaj časa značilen za nekatere proizvode na opredeljenem območju, ki so do zdaj ostajali izključeni iz ZOP, čeprav imajo predpisane značilnosti in izpolnjujejo vse kemijske in organoleptične lastnosti zorjenega sira.

Ta razvoj bo omogočil tudi izpolnjevanje vse bolj raznolikih zahtev potrošnikov.

ENOTNI DOKUMENT

„STELVIO“/„STILFSER“

EU št.: PDO-IT-0255-AM02- -10.1.2020

ZOP (X)ZGO ( )

1. Ime

„Stelvio“/„Stilfser“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Sir

3.2 Opis proizvoda, za katerega se uporablja ime iz točke 1

Ob sprostitvi v uporabo je sir „Stelvio“/„Stilfser“, ki je zorel najmanj šestdeset dni, valjaste oblike z ravnimi ploskvami in ploščatim ali rahlo izbočenim obodom ter naslednjih mer: teža: med 8 kg in 10 kg; premer: med 34 cm in 38 cm; višina: med 8 cm in 11 cm. Vsebnost maščobe v suhi snovi je vsaj 50 %, vsebnost vlage pa ne presega 44 %. Skorja mora imeti značilno barvo od rumene do oranžno rjave. Tekstura sira je kompaktna, prožna in elastična. Je od svetlo rumene do slamnato rumene barve z neenakomerno razporejenimi majhnimi do srednje velikimi očesci.

Sir „Stelvio“/„Stilfser“ se prodaja v celih hlebcih ali porcijah in se sprosti v porabo z identifikacijsko oznako označbe porekla.

„Za omejevanje pridelave odpadkov ob izpolnjevanju navedenih zahtev glede teže in višine se sir „Stelvio“/„Stilfser“ lahko proizvaja v oblikah, ki niso valjaste, vendar samo takrat, kadar je proizvod namenjen predpakiranju (v rezinah, v kockah, nariban).“

3.3 Krma (samo za proizvode živalskega izvora) in surovine (samo za predelane proizvode)

Krave se med vsako pašo na gorskih pašnikih krmijo predvsem s svežo travo, ko pa so v hlevih, je njihova osnovna prehrana, s katero se prosto krmijo, sestavljena iz suhe krme in travne silaže, spravljene na opredeljenem območju, do največ 15 kg na glavo.

Sveža trava in lokalna krma, ki tvorita delež prehrane, povezane s prebavljivimi vlakninami, pomembno vplivata na kemijske, senzorične in organoleptične lastnosti mleka, ki se uporablja v proizvodnji, in zato predstavljata precejšen odstotek (ki ni nižji od 50 %) suhe snovi v prehrani.

Pri oblikovanju prehrane krav, ki se tradicionalno uporabljajo za proizvodnjo mleka, je treba na gorskih območjih, ki niso primerna za proizvodnjo žit in oljnic, uporabiti koncentrate in krmo, ki ni z opredeljenega območja. Prehrano je treba dopolniti za zagotovitev prehrambne in fiziološke vrednosti ter kot preventivni ukrep proti zdravstvenim težavam.

Takšna krma omogoča hiter vnos hranil ter takoj zagotovi energijo in beljakovine za normalno delovanje kravjih vampov. Ker ima le fiziološko vlogo pri podpiranju navedenega delovanja, dejansko ne vpliva na organoleptične lastnosti mleka.

Zato je dovoljeno uporabljati koruzno silažo; posušeno krmo; ječmen, rž, tritikalo, pšenico, oves in koruzo v obliki samih proizvodov, stranskih proizvodov ali slame za prvih pet naštetih. Lahko se uporabijo tudi oljna semena in njihovi proizvodi ter stranski proizvodi, kot so soja (gensko nespremenjena), oljna ogrščica, laneno seme in sončnica, vključno z olupljenimi in delno olupljenimi; posušena pulpa sladkorne pese; pivske tropine in posušeni jabolčni ostanki; pesa; krompir; pivski kvas; melasa; rožiči; mlečni proizvodi v prahu; aminokisline in plemenite beljakovine, ki niso pridobljene iz proteolize; rastlinske maščobe.

Krma, ki ne izvira z geografskega območja, ne sme preseči 50 % suhe snovi v prehrani na letni ravni.

Sir „Stelvio“/„Stilfser“ se proizvaja z uporabo kravjega mleka, ki je bilo pridobljeno na opredeljenem geografskem območju od krav, ki se krmijo predvsem s krmo s tega območja, in katerega vsebnost beljakovin presega 3,10 %. Mleko je lahko delno posneto, da se uravnava vsebnost maščobe med 3,45 % in 3,80 %.

3.4 Posebne faze proizvodnje, ki jih je treba izvajati na opredeljenem geografskem območju

Vse dejavnosti, opisane v specifikaciji proizvoda in tem dokumentu, potekajo na geografskem območju, opredeljenem v oddelku 4 v nadaljevanju, od vzreje krav do molže, zbiranja in predelave mleka, proizvodnje in zorenja sira.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Celi hlebci sira se razdelijo na porcije po tem, ko se namesti identifikacijska oznaka označbe porekla. Sir „Stelvio“/„Stilfser“ se lahko pakira v porcije tudi zunaj opredeljenega geografskega področja. Sir „Stelvio“/„Stilfser“ v obliki porcij se sprosti v porabo z identifikacijsko oznako označbe porekla ali pa ima na embalaži nameščeno samolepilno etiketo in/ali vnaprej natisnjen ovitek z zaščiteno označbo porekla.

3.6 Posebna pravila za označevanje proizvoda, za katerega se uporablja registrirano ime

Sir „Stelvio“/„Stilfser“ v celih hlebcih se sprosti v porabo z identifikacijsko oznako označbe porekla – ki je nameščena šele po tem, ko je sir šestdeset dni zorel – in oznako, ki navaja serijo, datum proizvodnje in kodo proizvajalca. Proizvod se sprosti v porabo z identifikacijsko oznako označbe porekla. Identifikacijska oznaka označbe porekla sestoji iz besed „Stilfser-Stelvio“ v rdečih črkah.

4. Jedrnata opredelitev geografskega območja

Opredeljeno geografsko območje za sir „Stelvio“/„Stilfser“, na katerem potekajo vse faze pri vzreji in molži krav, zbiranju in predelavi mleka, proizvodnji in zorenju sira, sestoji iz naslednjih delov avtonomne pokrajine Bolzano: Val Venosta, Burgraviato, Salto-Sciliar, Val Pusteria, Val d’Isarco, občina Bolzano. To območje vključuje popisno in upravno območje 84 občin.

5. Povezava z geografskim območjem

Sir „Stelvio“/„Stilfser“, ki se tradicionalno proizvaja na območju, opredeljenem v oddelku 4, je s časom pridobil posebne značilnosti, ki jih je izoblikovalo alpsko okolje na goratem območju „Stelvio“/„Stilfser“, ki je njegovo glavno proizvodno območje in je siru dalo njegovo ime. Homogenost podnebja in značilnosti tal južnotirolskega alpskega sveta vplivajo na kakovost krme, ki je glavni element prehrane krav in s tem sira, proizvedenega iz njihovega mleka na tem območju.

Nekatera zgodovinska besedila opisujejo travo alpskih pašnikov (marbl in madaun), ki je bila najprimernejša za izboljšanje kakovosti proizvedenega mleka. Posebne okoljske in podnebne razmere na opredeljenem območju so povezane z gorskim okoljem tega ozemlja – za katerega so bila vedno značilna živinorejska gospodarstva (masi) na nadmorski višini med 500 in 2 000 metri –, spremlja pa jih delovanje avtohtone mikroflore med zorenjem. Ti enkratni in edinstveni okoljski dejavniki in razvoj proizvodne tradicije skozi čas dajejo siru „Stelvio“/„Stilfser“ z zaščiteno označbo porekla posebne značilnosti, zaradi katerih je edinstven, samostojen proizvod, ki ga neizbrisno označujejo njegove lokalne značilnosti.

Poleg značilnosti, ki so navedene v oddelku 3.2, ima proizvod nekatere precej edinstvene posebne značilnosti, ki jih lahko povzamemo na naslednji način:

— barva skorje: od rumeno oranžne do oranžno rjave,

— okus: aromatičen in izrazit, včasih pikanten,

— maščoba v suhi snovi: 50 % ali več.

Naravno zorenje sira ima določene posebne značilnosti, ki dajejo siru edinstven okus. Izhajajo iz uporabe sveže trave, ko se krave pasejo na gorskem pašniku; njihove prehrane, ko so v hlevih, ki temelji predvsem na krmi in travni silaži, spravljeni na opredeljenem območju; izključne uporabe mleka teh krav, proizvedenega na opredeljenem območju, ki ima svoje posebne gorske značilnosti in značilnosti tal, in značilnosti posebne alpske trave ter avtohtone mikroflore, uporabljene med predelavo, ki sestoji iz različnih podvrst aerobnih bakterij. Ti dejavniki igrajo odločilno vlogo pri obarvanju skorje in prispevanju k edinstvenemu okusu in aromi proizvoda. Poleg tega splošna prehrana krav prispeva k precej visokemu razmerju med maščobo in suho snovjo.

Navedeni dejavniki, ki jih zasledimo že v poznem srednjem veku s pomočjo različnih zgodovinskih virov, so se utrdili z navadami in po tradicionalnih lokalnih gospodarstvih – zlasti kmetijah maso – in so bili nazadnje zapisani v dokumentu, pripravljenem v mlekarni Stilf (Stelvio) leta 1914, ki opisuje proizvod in njegov proizvodni proces. Vse to je povzročilo pomembno gospodarsko dejavnost na opredeljenem geografskem območju. Specifikacija proizvoda to dejavnost ureja tako, da govedorejcem in predelovalcem nalaga zahteve, ki morajo biti dokumentirane s posebnimi vnosi in evidencami, identifikacijskimi sistemi za vsakega posameznega izvajalca na območju ter hrambo posebne dokumentacije glede predelave, proizvodnje in dodelitve pravice do uporabe označbe.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, živilsko in gozdarsko politiko (www.politicheagricole.it), kjer izberete „Prodotti DOP IGP“ (na zgornji desni strani zaslona) in nato „Prodotti DOP IGP STG“ (na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.